દુનિયાના અન્ય લોકોને તો ઠીક, પેલેસ્ટાઇનના ઝિયોનિસ્ટોને પણ છેક ૧૯૪૨ની પાનખર સુધી ખબર ન હતી, કે યુરોપમાં યહૂદીઓ પર કેવો જુલમ કરવામાં આવી રહ્યો છે! યહૂદીઓની પરિસ્થિતિ અંગે નક્કર માહિતી એકઠી કરવા માટે એમણે ઇસ્તંબૂલ શહેરમાં એક કચેરી ખોલી હતી. ઇસ્તંબૂલના બેયોગ્લુ વિસ્તારમાં આવેલા એક એપાર્ટમેન્ટમાંથી ત્રણ એજન્ટોએ, જર્મન યુરોપની પ્રત્યેક ઝિયોનિસ્ટ સંસ્થાને પોસ્ટકાર્ડ મોકલીને સાંકેતિક ભાષામાં એક સંદેશો લખી મોકલ્યો હતો, “મહેરબાની કરીને તમારી તબિયતના સમાચાર જણાવશો. એરેટ્ઝ તમને ખૂબ જ યાદ કરે છે.” એરેટ્ઝ એટલે ‘જમીન’, અને ઝિયોનિસ્ટ માટે એનો અર્થ થતો હતો ‘ઇઝરાયલ’! દરેક પોસ્ટકાર્ડ પર સાર્કા મન્ડેલબ્લેટ્ટ નામની એક છોકરીની સહી હતી. ટર્કિશ નાગરિકત્વ ધરાવતી હોવાને કારણે એ છોકરી તેમના આ કાર્યમાં ખુબ જ ઉપયોગી થતી હતી.